ΠΡΑΞΗ περί των όρων προσχωρήσεως της Ελληνικής Δημοκρατίας και των προσαρμογών των συνθηκών - Πρωτόκολλο αριθ.1 - περί του καταστατικού της Ευρωπαϊκής Τραπέζης Επενδύσεων

(1) Επίσημη Εφημερίδα των Ευρωπαϊκών Κοινοτήτων αριθ. L 291 της 19ης Νοεμβρίου 1979.

ΜΕΡΟΣ ΠΡΩΤΟ

ΠΡΟΣΑΡΜΟΓΕΣ ΤΟΥ ΚΑΤΑΣΤΑΤΙΚΟΥ ΤΗΣ ΕΥΡΩΠΑΪΚΗΣ ΤΡΑΠΕΖΗΣ ΕΠΕΝΔΥΣΕΩΝ

Αρθρο 1

Το άρθρο 3 του πρωτοκόλλου περί του καταστατικού της Τραπέζης αντικαθίσταται ως εξής:

«Αρθρο 3

Σύμφωνα με το άρθρο 129 της συνθήκης, μέλη της Τραπέζης είναι:

- το Βασίλειο του Βελγίου·

- το Βασίλειο της Δανίας·

- η Ομοσπονδιακή Δημοκρατία της Γερμανίας·

- η Ελληνική Δημοκρατία·

- η Γαλλική Δημοκρατία·

- η Ιρλανδία·

- η Ιταλική Δημοκρατία·

- το Μεγάλο Δουκάτο του Λουξεμβούργου·

- το Βασίλειο των Κάτω Χωρών·

- το Ηνωμένο Βασίλειο της Μεγάλης Βρετανίας και Βορείου Ιρλανδίας.»

Αρθρο 2

Το άρθρο 4 παράγραφος 1 πρώτο εδάφιο του πρωτοκόλλου περί του καταστατικού της Τραπέζης αντικαθίσταται ως εξής:

«1. Η Τράπεζα έχει κεφάλαιο επτά δισεκατομμυρίων διακοσίων εκατομμυρίων λογιστικών μονάδων, το οποίο αναλαμβάνεται από τα Κράτη μέλη, κατά τα ακόλουθα ποσά:

Γερμανία // 1 575 εκατομμύρια

Γαλλία // 1 575 εκατομμύρια

Ηνωμένο Βασίλειο // 1 575 εκατομμύρια

Ιταλία // 1 260 εκατομμύρια

Βέλγιο // 414,75 εκατομμύρια

Κάτω Χώρες // 414,75 εκατομμύρια

Δανία // 210 εκατομμύρια

Ελλάς // 112,50 εκατομμύρια

Ιρλανδία // 52,50 εκατομμύρια

Λουξεμβούργο // 10,50 εκατομμύρια.»

Αρθρο 3

Το άρθρο 7 του πρωτοκόλλου, περί του καταστατικού της Τραπέζης, αντικαθίσταται ως εξής:

«Αρθρο 7

1. Σε περίπτωση που η αξία του νομίσματος ενός Κράτους μέλους μειώνεται σε σχέση με τη λογιστική μονάδα που ορίζεται στο άρθρο 4, το ποσό της μερίδος συμμετοχής του κεφαλαίου που κατεβλήθη από το κράτος αυτό σε εθνικό του νόμισμα θα προσαρμοσθεί ανάλογα προς την επελθούσα μεταβολή στην αξία, διά συμπληρωματικής καταβολής του κράτους αυτού προς την Τράπεζα.

2. Σε περίπτωση που η αξία του νομίσματος ενός Κράτους μέλους αυξάνεται σε σχέση με τη λογιστική μονάδα που ορίζεται στο άρθρο 4, το pos| της μερίδος συμμετοχής του κεφαλαίου που κατεβλήθη από το κράτος αυτό σε εθνικό του νόμισμα θα προσαρμοσθεί ανάλογα προς την επελθούσα μεταβολή στην αξία, δι’ επιστροφής πραγματοποιουμένης από την Τράπεζα προς το κράτος αυτό.

3. Κατά την έννοια του παρόντος άρθρου, η αξία του νομίσματος ενός Κράτους μέλους σε σχέση με τη λογιστική μονάδα, που ορίζεται στο άρθρο 4, αντιστοιχεί στην τιμή μετατροπής μεταξύ αυτής της λογιστικής μονάδος και του νομίσματος αυτού βάσει των τιμών της αγοράς.

4.Το Συμβούλιο των Διοικητών, με ομόφωνη απόφαση, προτάσει του Διοικητικού Συμβουλίου, δύναται να τροποποιήσει τη μέθοδο μετατροπής σε εθνικά νομίσματα των ποσών που εκφράζονται σε λογιστικές μονάδες και αντιστρόφως.

Δύναται εξάλλου, προτάσει του Διοικητικού Συμβουλίου και με ομόφωνη απόφαση, να προσδιορίσει τον τρόπο προσαρμογής του κεφαλαίου που προβλέπεται στις παραγράφους 1 και 2 του παρόντος άρθρου· οι σχετικές με την προσαρμογή αυτή καταβολές πρέπει να πραγματοποιούνται τουλάχιστον μία φορά κατ’ έτος.»

Αρθρο 4

Το άρθρο 11 παράγραφος 2 πρώτο, δεύτερο και τρίτο εδάφια του πρωτοκόλλου περί του καταστατικού της Τραπέζης αντικαθίσταται ως εξής:

«2. Το Διοικητικό Συμβούλιο αποτελείται από 19 τακτικά μέλη και 11 αναπληρωτές.

Τα τακτικά μέλη διορίζονται για περίοδο πέντε ετών από το Συμβούλιο των Διοικητών ως εξής:

- 3 μέλη οριζόμενα από την Ομοσπονδιακή Δημοκρατία της Γερμανίας·

- 3 μέλη οριζόμενα από τη Γαλλική Δημοκρατία·

- 3 μέλη οριζόμενα από την Ιταλική Δημοκρατία·

- 3 μέλη οριζόμενα από το Ηνωμένο Βασίλειο της Μεγάλης Βρετανίας και Βορείου Ιρλανδίας·

- 1 μέλος οριζόμενο από το Βασίλειο του Βελγίου·

- 1 μέλος οριζόμενο από το Βασίλειο της Δανίας·

- 1 μέλος οριζόμενο από την Ελληνική Δημοκρατία·

- 1 μέλος οριζόμενο από την Ιρλανδία·

- 1 μέλος οριζόμενο από το Μεγάλο Δουκάτο του Λουξεμβούργου·

- 1 μέλος οριζόμενο από το Βασίλειο των Κάτω Χωρών·

- 1 μέλος οριζόμενο από την Επιτροπή.

Οι αναπληρωτές διορίζονται για περίοδο πέντε ετών από το Συμβούλιο των Διοικητών ως εξής:

- 2 αναπληρωτές οριζόμενοι από την Ομοσπονδιακή Δημοκρατία της Γερμανίας·

- 2 αναπληρωτές οριζόμενοι από τη Γαλλική Δημοκρατία·

- 2 αναπληρωτές οριζόμενοι από την Ιταλική Δημοκρατία·

- 2 αναπληρωτές οριζόμενοι από το Ηνωμένο Βασίλειο της Μεγάλης Βρετανίας και Βορείου Ιρλανδίας·

- 1 αναπληρωτής οριζόμενος διά κοινής συμφωνίας από το Βασίλειο της Δανίας, την Ελληνική Δημοκρατία και την Ιρλανδία·

- 1 αναπληρωτής οριζόμενος διά κοινής συμφωνίας από τις χώρες της Μπενελούξ·

- 1 αναπληρωτής οριζόμενος από την Επιτροπή.»

Αρθρο 5

Το άρθρο 12 παράγραφος 2 δεύτερη πρόταση του πρωτοκόλλου περί του καταστατικού της Τραπέζης αντικαθίσταται ως εξής:

«Η ειδική πλειοψηφία απαιτεί τη συγκέντρωση δεκατριών ψήφων.»

Αρθρο 6

Το άρθρο 13 παράγραφος 1 πρώτο εδάφιο του πρωτοκόλλου περί του καταστατικού της Τραπέζης αντικαθίσταται ως εξής:

«1. Η Διευθύνουσα Επιτροπή αποτελείται από έναν πρόεδρο και πέντε αντιπροέδρους που διορίζονται για περίοδο έξι ετών από το Συμβούλιο των Διοικητών μετά πρόταση του Διοικητικού Συμβουλίου. Η θητεία τους υπόκειται σε ανανέωση.»

ΜΕΡΟΣ ΔΕΥΤΕΡΟ

ΑΛΛΕΣ ΔΙΑΤΑΞΕΙΣ

Αρθρο 7

1. Η Ελληνική Δημοκρατία καταβάλλει το ποσό των 8 840 000 λογιστικών μονάδων, που αντιστοιχεί στη μερίδα της επί του αναληφθέντος κεφαλαίου το οποίο έχει καταβληθεί από τα Κράτη μέλη μέχρι την 31η Δεκεμβρίου 1979, σε πέντε ίσες εξαμηνιαίες δόσεις καταβλητέες την 30ή Απριλίου και 31η Οκτωβρίου. Η πρώτη δόση οφείλεται κατά την πλησιέστερη από τις δύο ημερομηνίες μετά την ημερομηνία προσχωρήσεως, εφ’ όσον μεσολαβεί μεταξύ της ημερομηνίας αυτής και της ημερομηνίας καταβολής της δόσεως προθεσμία τουλάχιστον δύο μηνών.

2. Από της ημέρας της προσχωρήσεως, η Ελληνική Δημοκρατία συμμετέχει στην αύξηση του κεφαλαίου που απεφασίσθη την 19η Ιουνίου 1978, προβαίνοντας στις καταβολές βάσει της αυξήσεως αυτής αναλόγως προς τη μερίδα συμμετοχής του κεφαλαίου που ανέλαβε και σύμφωνα με τις προθεσμίες καταβολής που απεφασίσθησαν από το Συμβούλιο των Διοικητών. Αν τα Κράτη μέλη έχουν ήδη πραγματοποιήσει βάσει αυτού μία ή περισσότερες καταβολές πριν από την προσχώρηση της Ελληνικής Δημοκρατίας, το ποσό της καταβολής ή των καταβολών αυτών που αντιστοιχεί στη μερίδα του κεφαλαίου που ανέλαβε η Ελληνική Δημοκρατία θα προστεθεί σε πέντε ίσες δόσεις στις καταβολές που θα πραγματοποιηθούν από την Ελληνική Δημοκρατία βάσει της παραγράφου 1 του παρόντος άρθρου.

Αρθρο 8

Η Ελληνική Δημοκρατία καταβάλλει στο προβλεπόμενο από το καταστατικό αποθεματικό, στο συμπληρωματικό αποθεματικό, στις προβλέψεις που ισοδυναμούν προς αποθεματικά, καθώς και στο ποσό που θα διατεθεί επί πλέον στα αποθεματικά και στις προβλέψεις και που προκύπτει από το υπόλοιπο του λογαριασμού jeqd~m και ζημιών του καθοριζομένου την 31η Δεκεμβρίου του προηγουμένου της προσχωρήσεως έτους, όπως αυτή εμφαίνεται σε λογιστικές μονάδες στον εγκεκριμένο από την Τράπεζα ισολογισμό, κατά ποσό που αντιστοιχεί σε ποσοστό 1,56% των εγγραφών αυτών του ισολογισμού και στις ημερομηνίες που προβλέπονται στο άρθρο 7 παράγραφος 1.

Αρθρο 9

Οι καταβολές που προβλέπονται στα άρθρα 7 και 8 του παρόντος πρωτοκόλλου πραγματοποιούνται από την Ελληνική Δημοκρατία σε εθνικό της νόμισμα ελευθέρως μετατρέψιμο. Για τον υπολογισμό των καταβλητέων ποσών θα ληφθεί υπόψη η τιμή μετατροπής μεταξύ της λογιστικής μονάδος και της δραχμής, που ισχύει την τελευταία εργάσιμη ημέρα του μηνός που προηγείται των ημερομηνιών των εν λόγω καταβολών.

Αρθρο 10

1. Από της προσχωρήσεως, το Συμβούλιο των Διοικητών συμπληρώνει τη σύνθεση του Διοικητικού Συμβουλίου διορίζοντας ένα τακτικό μέλος οριζόμενο από την Ελληνική Δημοκρατία καθώς και έναν αναπληρωτή οριζόμενο διά κοινής συμφωνίας από το Βασίλειο της Δανίας, την Ελληνική Δημοκρατία και την Ιρλανδία.

2. Η θητεία του μέλους αυτού και του αναπληρωτού του λήγει κατά το πέρας της ετησίας συνόδου του Συμβουλίου των Διοικητών, κατά τη διάρκεια του οποίου εξετάζεται η ετησία έκθεση σχετικώς με τη χρήση 1982.

Αρθρο 11

Το Συμβούλιο των Διοικητών, προτάσει του Διοικητικού Συμβουλίου, διορίζει τον πέμπτο αντιπρόεδρο, που αναφέρεται στο άρθρο 6 του παρόντος πρωτοκόλλου, το αργότερο στην ετησία σύνοδό του κατά την οποία εξετάζεται η ετησία έκθεση της χρήσεως 1981.